text: Expres-orm sætter fut i møget
  03 maj 2013 kl. 11.05
  I denne weekend er det kompost-dag på genbrugspladserne i Gram, Vojens og Haderslev. Der er udlevering af en ny orm, som vokser op i hestemøg.
  Den nye orm er også god for lystfiskere, fordi den er velegnet som madding. Ormen er avlet på Maugstrup Ormefarm nord for Vojens, hvor Louise Toft Petersen fortæller, at det er en lokal kvalitets-orm, og den udleveres gratis.
  
  Avlet i møg
  - Ormen spiser efter vægt, og jo mere de spiser, jo hurtigere bliver haveaffald komposteret, siger Louise Toft Petersen. Ormene er bedre til at arbejde i dybden og går ofte en halv meter ned i jorden til forskel fra de mindre kompost-orm, der ofte bliver brugt.
  På farmen i Maugstrup bliver ormene avlet i hestemøg. Der er mange gavnlige mikro-organismer i hestemøg, og der følger lidt med i den pose, folk får udleveret. En håndfuld møg virker nemlig som en kickstart for den sultne orm.
  TV Syd har mere om orm klokken 19:30
  